Komisijos reglamentas (EB) Nr. 1410/1999
1999 m. birželio 29 d.
iš dalies keičiantis Reglamentą (EB) Nr. 2808/98, nustatantį išsamias žemės ūkio pinigų politikos sistemos taikymo taisykles eurui žemės ūkyje, ir iš dalies pakeičiantis Reglamentuose (EEB) Nr. 3889/87, (EEB) Nr. 3886/92, (EEB) Nr. 1793/93, (EEB) Nr. 2700/93 ir (EB) Nr. 293/98 numatytų tam tikrų operacinių įvykių apibrėžimus
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio pinigų politikos susitarimus dėl euro politikos ir ypač į jo 3 straipsnio 2 dalį ir 9 straipsnį, [1]
(1) kadangi 1993 m. gruodžio 20 d. Komisijos reglamentas (EB) Nr. 3516/93, nustatantis perskaičiavimo kurso, taikytino skaičiuojant tam tikrus bendro žuvininkystės ir akvakultūros produktų rinkos kūrimo mechanizmais nustatytus dydžius, operacinius įvykius [2], apibrėžia operacinius įvykius žuvininkystės srityje; kadangi tam, kad viskas būtų daroma skaidriai ir aiškiai, reikia panaikinti nuorodą į žuvininkystės produktus, apibrėžiant operacinius įvykius 1998 m. gruodžio 22 d. Komisijos reglamente (EB) Nr. 2808/98, nustatančiame išsamias žemės ūkio pinigų politikos sistemos taikymo taisykles eurui žemės ūkyje [3];
(2) kadangi Reglamento (EB) Nr. 2808/98 4 straipsnis apibrėžia operacinius įvykius, kaip reikia taikyti perskaičiavimo kursą suteikiant pagalbą už hektarą ir teikiant struktūrinio arba aplinkosauginio pobūdžio sumas; kadangi 1987 m. gruodžio 22 d. Komisijos reglamentas (EEB) Nr. 3889/87, nustatantis išsamias specialių priemonių taikymo kai kuriuose regionuose, kuriuose auginami apyniai, taisykles [4], su paskutiniais pakeitimais, padarytais Reglamentu (EEB) Nr. 718/93 [5], nurodo operacinį įvykį, kaip reikia taikyti perskaičiavimo kursą suteikiant specialios pagalbos išmokas; kadangi 1992 m. gruodžio 23 d. Komisijos Reglamento (EEB) Nr. 3886/92, nustatančio priemokų schemų taikymo taisykles pagal Tarybos reglamentą (EEB) Nr. 805/68 dėl bendros jautienos ir veršienos rinkos organizavimo ir panaikinantį Reglamentą (EEB) Nr. 1244/82 ir Reglamentą (EEB) Nr. 714/89 [6], su paskutiniais pakeitimais, padarytais Reglamentu (EB) Nr. 2604/98 [7], 53 straipsnis nustato operacinius įvykius, kaip reikia taikyti perskaičiavimo kursą teikiant priemokas jautienos ir veršienos sektoriuje; kadangi 1993 m. birželio 30 d. Komisijos reglamentas (EEB) Nr. 1793/93 dėl žemės ūkio perskaičiavimo kurso operacinio įvykio naudojimo apynių sektoriuje [8] su paskutiniais pakeitimais, padarytais Reglamentu (EB) Nr. 2404/97 [9], nustato operacinį įvykį kaip reikia taikyti perskaičiavimo kursą apynių sektoriuje; kadangi 1993 m. rugsėjo 30 d. Komisijos reglamento (EEB) Nr. 2700/93 dėl išsamių taisyklių, reglamentuojančių priemokų avienos ir ožkienos gamintojams taikymą [10], su paskutiniais pakeitimais, padarytais Reglamentu (EB) Nr. 1526/96 [11], 6 straipsnis nustato operacinį įvykį, kaip reikia taikyti perskaičiavimo kursą teikiant priemokas avienos sektoriuje; kadangi 1998 m. vasario 4 d. Komisijos reglamento (EB) Nr. 293/98, nustatančio operacinius įvykius, taikomus vaisių ir daržovių produktams, perdirbtų vaisių ir daržovių produktams ir iš dalies - gyviems augalams ir gėlininkystės produktams ir kai kuriems produktams, išvardytiems Europos Bendrijos steigimo Sutarties II priede ir panaikinančio Reglamentą (EB) Nr. 1445/93 [12], su paskutiniais pakeitimais, padarytais Reglamentu (EB) Nr. 999/1999 [13], 12 straipsnis nustato operacinį įvykį, kaip reikia taikyti perskaičiavimo kursą, teikiant pagalbą kokybei ir prekybai gerinti riešutų ir saldžiavaisio pupmedžio sektoriuje;
(3) kadangi Reglamento (EB) Nr. 2799/98 5 straipsnyje nurodytas perskaičiavimo kursas, taikomas suteikiant pagalbą, priemokas ir lėšas, yra apibrėžiamas kaip kursas, nustatytas pagal operacinio įvykio konkrečią datą; kadangi kursas, taikomas pagal operacinio įvykio datą, turėtų būti keičiamas siekiant iš esmės užtikrinti, kad teikiant pagalbą, priemokas ir lėšas ir keičiant į šalies valiutą, kursas ryškiai nekistų dėl tam tikrą datą nustatyto valiutos perskaičiavimo kurso; kadangi šiuo atveju būtų geriausia taikyti perskaičiavimo kursų, taikomų paskutinį mėnesį prieš įvykstant operaciniam įvykiui, apskaičiuojamų pro rata temporis, vidurkį;
(4) kadangi šiame reglamente pateikiamos priemonės atitinka atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
1. Reglamentas (EB) Nr. 2808/98 yra keičiamas taip:
a) 3 straipsnio 1 dalies ketvirtoje įtraukoje žodžiai "arba žuvininkystės produktų sektoriuose" išbraukiami;
b) 4 straipsnis papildomas tokia 3 dalimi:
"3. Siekiant pritaikyti šį straipsnį, perskaičiavimo kursas, kuris bus naudojamas, turi būti lygus perskaičiavimo kursų, taikomų paskutinį mėnesį prieš įvykstant operaciniam įvykiui, vidurkiui ir apskaičiuojamas pro rata temporis."
2. Reglamento (EEB) Nr. 3889/87 5 straipsnio 3 dalis yra keičiama taip:
"3. Perskaičiavimo kursas, taikomas mokėjimams šalies valiuta, teikiant specialią pagalbą, turėtų būti lygus perskaičiavimo kursų, taikomų paskutinį mėnesį iki kitų metų, kai bus įgyvendintas perskaičiavimo planas, sausio 1 d., vidurkiui ir apskaičiuojamas pro rata temporis.
Perskaičiavimo kursas, taikomas išankstiniams mokėjimams šalies valiuta, teikiant specialią pagalbą, turėtų būti lygus perskaičiavimo kursų, taikomų paskutinį mėnesį iki kitų metų, kai bus priimtas sprendimas dėl Komisijos vykdomos programos patvirtinimo, sausio 1 d., vidurkiui ir apskaičiuojamas pro rata temporis."
3. Reglamento (EEB) Nr. 3886/92 53 straipsnis yra keičiamas taip:
"53 straipsnis
Perskaičiavimas šalies valiuta
Priemokų sumos keičiamos šalies valiuta:
a) - kai teikiamos priemokos perdirbimui ir ankstyvų pardavimų atveju taikomas perskaičiavimo kursas mėnesio, likusio iki mėnesio, kai gyvulys bus paskerstas, pirmosios darbo dienos,
- kai teikiamos nesezoniškumo priemokos, taikomi vidutiniai paskutinio mėnesio iki kitų kalendorinių metų, kai gyvulys bus paskerdžiamas, sausio 1 d., perskaičiavimo kursai, ir apskaičiuojami pro rata temporis;
b) kai teikiamos kitos priemokos ir papildomos lėšos, taikomi vidutiniai paskutinio mėnesio iki kitų kalendorinių metų, kuriais bus teikiamos priemokos ir (arba) papildomos lėšos, sausio 1 d., perskaičiavimo kursai, ir apskaičiuojami pro rata temporis."
4. Reglamento (EEB) Nr. 1793/93 1 straipsnis yra keičiamas taip:
"1 straipsnis
Perskaičiavimo kursas, taikomas teikiant pagalbą pagal Reglamento (EEB) Nr. 1696/71 12 straipsnį, turėtų būti lygus perskaičiavimo kursų, taikomų paskutinį mėnesį iki derliaus nuėmimo metų liepos 1 d., apskaičiuojamų pro rata temporis, vidurkiui."
5. Reglamento (EEB) Nr. 2700/93 6 straipsnis yra keičiamas taip:
"6 straipsnis
Perskaičiavimo kursas
1. Reglamento (EB) Nr. 2467/98 5 straipsnio 6 dalies antrame papunktyje nurodytas perskaičiavimo kursas, taikomas suteikiant tam tikro dydžio išankstinę išmoką, turi būti lygus perskaičiavimo kursų, taikomų paskutinį mėnesį iki kitų prekybinių metų, kuriais bus teikiamos priemokos, pirmos dienos ir apskaičiuojamų pro rata temporis, vidurkiui.
2. Perskaičiavimo kursas taikomas:
- Reglamento (EB) Nr. 2467/98 5 straipsnio 6 dalies ketvirtame papunktyje nurodytų priemokų dydžiui ir balansui,
- aukščiau nurodytų priemokų dydžiui ir balansui tuo atveju, kai išmokos yra suteikiamos būsimiesiems prekybiniams metams,
ir
- Reglamento (EEB) Nr. 3493/90 4 straipsnyje nurodytam atskaitymų dydžiui,
turėtų būti lygus perskaičiavimo kursų, taikomų paskutinį mėnesį iki prekybinių metų, kuriais suteikiamos priemokos, paskutinės dienos ir apskaičiuojamų pro ta temporis, vidurkiui."
6. Reglamento (EB) Nr. 293/98 12 straipsnis yra keičiamas taip:
"12 straipsnis
(Riešutai ir saldžiavaisio pupmedžio pupelės)
Reglamento (EEB) Nr. 790/89 2 straipsnyje nustatytas perskaičiavimo kursas, taikomas kiekvienais metais keičiant į šalies valiutą maksimalią pagalbą hektarui, skirtą gerinti kokybei ir prekybai riešutmedžių ir saldžiavaisių pupmedžių sektoriuje, turėtų būti lygus perskaičiavimo kursų, apskaičiuojamų pro rata temporis, ir taikomų paskutinį mėnesį iki nurodytų metų sausio 1 d., kaip apibūdinta Reglamento (EEB) Nr. 2159/89 19 straipsnyje, vidurkiui."
2 straipsnis
Praėjus mėnesiui nuo operacinio įvykio, Komisija privalo nustatyti vidutinį perskaičiavimo kursą, nurodytą 1 straipsnio 2, 3, 4, 5 ir 6 dalyse.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje dienos.
Jis pradedamas taikyti nuo 1999 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 29 d.